## Pravilnik o normativima rada i jedinstvenim elementima o vrednovanju rezultata rada u stanicama za tehnički pregled vozila

### NN 46/1990 (12.11.1990.), Pravilnik o normativima rada i jedinstvenim elementima o vrednovanju rezultata rada u stanicama za tehnički pregled vozila

# CENTAR ZA VOZILA HRVATSKE

Na temelju člana 99. stav 2. Zakona o sigurnosti prometa na cestama
("Narodne novine", broj 20/90) i Odluke o odredivanju stručne
organizacije koja obavlja poslove jedinstvenog tehnološkog sistema tehničkih
pregleda vozila, registracije i produženja registracije vozila, te poslove
ispitivanja vozila ("Narodne novine", broj 23/90), Izvršni odbor
Centra za vozila Hrvatske, na sjednici od 8. studenoga 1990. godine, donosi

## PRAVILNIK

### o normativima rada i jedinstvenim elementima o vrednovanju rezultata rada u stanicama za tehnički pregled vozila

Član 1.

Ovim se pravilnikom propisuju normativi rada i jedinstveni elementi
o vrednovanju rezultata rada radnika stanica za tehnički pregled vozila,
koji su organizacije koje imaju takve stanice dužne primijeniti prilikom
vrednovanja rezultata rada tih radnika. Organizacije koje za radnike stanica
za tehnički pregled vozila imaju povoljnije normative i elemente o vrednovanju
rezultata rada primjenjuju te normative odnosno elemente.

I. NORMATIVI RADA

Član 2.

Obavljanje poslova i vrednovanje rezultata rada u stanicama za tehnički
pregled vozila obavlja se prema normativima rada koje utvrdi Centar za
vozila Hrvatske.

Normativi rada prema stavu 1. ovog člana su: teoretski normativ, realni
normativ, kalkulativni normativ, maksirnalni dnevni normativ i PA normativ.

Član 3.

Teoretski normativ predstavlja teoretski utvrđeno, potrebno vrijeme
za obavljanje određenog radnog zadatka za prosječno stručnog i brzog radnika.
Teoretski normativ se utvrđuje mjerenjem isključivo radnih operacija za
izvršenje pojedinih radnji i predstavlja polaznu osnovu za utvrđivanje
svih ostalih normativa.

Član 4.

Realni normativ iznosi 85% vrijednosti od teoretskog normativa a nastaje
kada se u izmjereno vrijeme utvrđeno teoretskim normativom uključe svi
svakodnevni realni gubici kao što su tehnološki zastoj (smetnje), rasprava
sa strankama i slične radnje koje onemogućavaju postizanje teoretskog normativa.

Član 5.

Kalkulativni normativ jeste realni normativ uvečan za vrijeme čekanja
vozila (realna neiskorištenost kapaciteta), zastoja u radu stanice za tehnički
pregled vozila i drugih uobičajenih vremenskih elemenata koji ulaze u rad
a ne predstavljaju produktivno vrijeme. Kalkulativni normativ iznosi 65%
od vrijednosti teoretskog normativa za sve poslove koji se obavljaju u
stanici za tehnički pregled vozila izuzev poslova registracije i produženja
registracije vozila i poslova koji tome prethode, a koji iznosi 75% od
vrijednosti teoretskog normativa.

Član 6.

Maksimalni dnevni normativ predstavlja gornju granicu teoretskog normativa
za izuzetno brze i stručne radnike.

Maksimalni dnevni normativ ne smije se koristiti za mjesečno ili godišnje
planiranje nego isključivo za valorizaciju maksimalnih dnevnih opterećenja
koja traju najviše dva dana neprekidno. Maksimalni dnevni normativ iznosi
najviše 125% od vrijednosti teoretskog normativa.

Član 7.

PA normativ predstavlja vrijednost utrošenog vremena za jedan putnički
automobil (PA) odnosno vrijednost utrošenog vremena za druge vrste vozila
i poslova svedenih na vrijednost putničkog automobila. Jedinična vrijednost
PA normativa predstavlja zbir vremena tehničkih i administrativnih radnji
jednog redovnog tehničkog pregleda putničkog automobila.

Član 8.

Kalkulativni normativ je osnovni normativ za utvrđivanje jedinstvenih
naknada ali i za planiranje rada i prihoda, te vrednovanje razultata rada
u organizacijama koje imaju stanicu za tehnički pregled vozila. Izuzetno
od stava 1. ovog člana u stanicama za tehnički pregled vozila gdje postoji
dovoljan kontinuitet opterećenja vozila kao osnovni normativ za planiranje
rada i prihoda ali i vrednovanje rezultata rada može se uzeti realni normativ.
Nije dopušteno za planiranje rada i prihoda koristiti realni normativ,
a za vrednovanje rezultata rada kalkulativni normativ.

Član 9.

Centar za vozila Hrvatske izrađuje detaljne normative za sve aktivnosti
stanica za tehnički pregled vozila, te zbirni pregled tih normativa.

II. JEDINSTVENI ELEMENTI ZA VREDNOVANJE REZULTATA RADA

1. Sistematizacija radnih mjesta

Član 10.

Organizacije koje imaju stanicu za tehnički pregled vozila radna mjesta
radnika u tim stanicama sistematiziraju prema odredbama ovog pravilnika.
Valorizacija radnog mjesta utvrđuje se koeficijentom složenosti i bodovima,
te uspostavljenim odnosom sa drugim radnim mjestima u okviru organizacije.

Član 11.

Valorizacija radnih mjesta radnika stanice za tehnički pregled vozila
prema članu 10. ovog pravilnika obavlja se prema "Pregledu sistematizacije
radnih mjesta u stanici za tehnički pregled vozila u odnosu na neka druga
radna mjesta u organizaciji", koji izrađuje Centar za vozila Hrvatske.

Valorizacija radnih mjesta prema stavu 1. ovog člana predstavlja osnovicu
kojom radnici stanica za tehnički pregled vozila sudjeluju u raspodjeli
sredstava za osobne dohotke.

Član 12

Za opis poslova radnog mjesta i potrebne uvjete stručne i druge spreme
Centar za vozila Hrvatske može dati posebne upute.

2. Planiranje i ostvarivanje prihoda

Član 13.

Planiranje i ostvarivanje prihoda stanica za tehnički pregled vozila
obavIja se u pravilu iz jedinstvenih naknada za tehnički pregled vozila
i drugih poslova što ih obavljaju radnici stanica za tehnički pregled vozila.
Ostali poslovi koji nisu utvrđeni jedinstvenim naknadama (ispitivanje invalidskih
vozila, ispitivanje vozila s plinom, ispitivanje lakih prikolica i sl.),
treba utvrditi svođenjem potrebnog kalkulativnog vremena (normativa) za
taj posao na vrijednost PA normativa, odnosno kalkulativnog normativa.

Član 14.

Utvrđivanje prihoda obavlja se putem kalukulativne minute, koja se dobiva
kada se ostvareni prihod podijeli s brojem minuta utvrđenih prema kalkulativnom
normativu. Vrijednost kalkulativne minute čine svi rashodi koji opterećuju
prihod stanice za tehnički pregled vozila, kao što su osobni dohodak radnika,
doprinosi, porezi, amortizacija, troškovi održavanja i ostali troškovi,
prihod za organizaciju (poduzeće), prihod Centra za vozila Hrvatske za
troškove jedinstvenog tehnološkog sistema, troškovi tiskanica ako se te
posebno ne naplaćuju i ostali rashodi. Vrijednost kalkulativne minute utvrđuje
se pri svakom utvrđivanju jedinstvenih naknada.

Član 15.

Prihod koji stanice za tehnički pregled vozila ostvaruju kroz obavljanje
poslova za osiguravajuće organizacije i ostale korisnike usluga prihod
su stanice za tehnički pregled vozila i pretvaraju se u vrijednost kalkulativne
minute.

3. Vrednovanje rezultata rada

Član 16.

Vrednovanje rezultata rada radnika stanice za tehnički pregled vozila
isključivo je vezano za realizirani prihod i ovisno je o troškovima poslovanja
i ostalim elementima koji su značajni za utvrđivanje vrijednosti rada (porezi,
doprinosi i dr.). Troškovi poslovanja stanice za tehnički pregled vozila
utvrđuju se prema "Pregledu procentualnih odnosa troškova poslovanja
stanice za tehnički pregled vozila" koji izrađuje Centar za vozila
Hrvatske.

Član 17.

Raspodjela prihoda i vrednovanje rezultata rada obavlja se prema "Osnovnim
elementima prihoda i vrednovanje rezultata rada u stanicama za tehnički
pregled vozila" koji utvrđuje Centar za vozila Hrvatske.

Osnovni elementi iz stava 1. ovog člana utvrđuju se kod svakog donošenja
novih jedinstvenih naknada za tehnički pregled vozila i drugih poslova
koji se obavljaju u stanicama za tehnički pregled vozila. Osnovne elemente
iz stava 1. ovog člana utvrđuje organizacija koja ima stanicu za tehnički
pregled vozila i za poslove koji nisu obuhvaćeni jedinstvenim naknadama
a takvi poslovi se obavljaju u stanicama za tehnički pregled vozila.

Član 18.

Mjesečna neravnomjernost prihoda zbog neravnomjernog broja vozila po
mjesecima riješava se kumulativnom raspodjelom na taj način da se isplata
osobnog dohotka obavlja do granice realnog normativa a ostatak ostavi za
mjesece kada se taj normativ ne može ostvariti. Dio osobnog dohotka iz
stava 1. ovog člana koji se realizira iznad vrijednosti utvrđenih primjenom
realnog normativa a koji mora biti u okvirima teoretskog i maksimalnog
normativa, može se osim u mjesecima kada nema dovoljnih prihoda isplačivati
i periodično (po periodičnom obračunu, završnom računu i dr.).

Član 19.

Vrijednost boda radnika stanice za tehnički pregled vozila vezana je
za obavljeni rad i ostvareni dohodak radnika odnosno stanice za tehnički
pregled vozila. Vrijednost boda iz stava 1. ovog člana mjesečno je promjenjiva
u ovisnosi o ostvarenim rezultatima rada i obračunava se neovisno o vrijednosti
boda radnika drugih organizacionih jedinica organizacije koja ima stanicu
za tehnički pregled vozila.

Član 20.

Vrednovanje rezultata rada radnika stanice za tehnički pregled vozila
obavlja se u pravilu prema individualnom učinku uz primjenu mjesečnih limita
(realni normativ) odnosno periodičnih i godišnjih limita (teoretski i maksimalni
normativ). Kvaliteta rada je bitan element za vrednovanje rezultata rada
te se, osim elemenata iz stava 1. ovog člana, za nekvalitetan rad neto
osobni dohodak pojedinog radnika može umanjiti i do 30% od ostvarene mogućnosti
utvrđene prema realnom normativu.

4. Planiranje

Član 21.

Osnovni elementi za planiranje rada, prihoda i naknada stanice za tehnički
pregled vozila utvrđuju se primjenom normativa rada i jedinstvenih elemenata
za vrednovanje rezultata rada utvrđenih ovim pravilnikom.

Član 22.

Godišnji plan radnih dana stanice za tehnički pregled vozila iznosi
260 radnih dana a utvrđuje se na slijedeči način: broj dana godišnje 365,
broj nedjelja 52, broj državnih praznika 7, besplatne preventivne akcije
6, zastoji (kvarovi, nestanak struje i dr.) 4. godišnji odmori 28, bolovanja
i ostalo (školovanje, porodični razlozi, sastanci, seminari i dr.) 8, 260
radnih dana. Radni tjedan iznosi 42 sata raspoređeno na 6 dana po 7 sati
od čega je 6,5 radnih, a o,5 sati dnevno se odvaja za propisani odmor.
Ova se kalkulacija treba primijeniti bez obzira da li netko radni tjedan
ostvaruje u pet (neradna subota) ili u šest radnih dana.

Član 23.

Mjesečni normativ izrađuje se na bazi 26 radnih dana koliko ih stvarno
može biti u jednom mjesecu (182 sata rada). Mjesečni normativ je kalkulativni
normativ i dat je za maksimalni broj radnih dana (26) u mjesecu u kojem
se radi, a dobiva se dijeljenjem broja radnih dana (260) s brojem radnih
mjeseci (10). Za ostvarivanje godišnjeg kalkulativnog normativa svaki radnik
stanice za tehnički pregled vozila mora ostvariti deset radnih odnosno
dvanaest kalendarskih mjeseci.

Član 24.

Prosječni broj radnih dana tokom cijele godine iznosi 21,67 radnih dana
(260 dana :12 mjeseci), čime nastaje mjesečna razlika od 4,33 radna dana
ili 16,65% od broja radnih dana u mjesecima kada se radi (26 radnih dana).
Nastala razlika iz stava 1. ovog člana od 16,65% izuzima se od neto osobnog
dohotka u mjesecima kada se radi i isplaćuje u mjesecima kada se ne radi
(godišnji odmori i dr.).

Član 25.

U godišnjem planu povećanje prihoda može biti po dva osnova i to: -
povećanjem broja vozila (predmeta) - povećanjem naknade. Planiranje povećanja
s osnova broja vozila treba uzimati na osnovu realnih podataka iz prethodnih
godina. Planiranje prihoda s osnova naknade utvrđuje se na bazi procjene
rasta jedinstvenih naknada.

Član 26.

Osnova za plan pojedinog radnika treba biti svedena na broj normiranih
tehničkih pregleda ili drugih poslova svedenih na PA normativ, a plan cijele
stanice za tehnički pregled vozila treba bazirati na očekivanom povečanju
broja vozila (predmeta) i naknada. Porastom plana mora srazmjerno rasti
i osobni dohodak radnika.

Član 27.

Svi planski elementi trebaju biti zasnovani na kalkulativnim normativima
a korekcije, koje trebaju predstavljati povoljnije stanje za organizaciju,
stanicu za tehnički pregled vozila i radnike stanice, treba u pravilu činiti
s realnim normativom. U planu treba predvidjeti i mjesečne oscilacije u
broju vozila i to riješiti na način utvrđen ovim pravilnikom.

III. ZAVRŠNE ODREDBE

Član 28.

Odredbe ovog pravilnika odnose se i na organizacije koje obavljaju poslove
preventivnih tehničkih pregleda vozila.

Član 29.

Ovaj pravilnik stupa na snagu osmog dana nakon objave u "Narodnim
novinama".

I/1, broj : 1413-1 /90.

Zagreb, 8. studenoga 1990.

Predsjednik Izvršnog odbora

**Nenad Juretič, v. r.**

Pravilnik, NN 46/1990-862